150 Fructus

Matt. 12[:33] dicitur, *ex fructu* cognoscitur *arbor*, sic benedicta mater cognoscitur ex benedicto filio Christo, Luc. 1[:42]: *Benedictus fructus ventris*. Iste fructus appetitur propter suam ad qua per virtuosam operam commune, sed impeditur[[1]](#endnote-1) quandoque per nostrum iniquitatem.

Ergo, appetitur a fidelibus quia preciosus in valore, Prou. 8[:19]: *Melior est fructus* eius [Prou. 3:15] *cunctis opibus*, *et omnia que desiderantur huic non valent comparari*.

Secundo, quia optimus in sapore, Can. [2:3]: *Fructus ejus dulcis gutturi meo*. De hoc gustauit Paulus, [Gal. 5:22].

Tercio, quia pulcherimus in colore sic appetitur pictura, Gen. 3[:6]: *Vidit mulier lignum* quod esset *pulchrum* visu, et sequitur, *tulit de fructu* eius.

Quarto, quia suauis odore sicut flos vitis qui dilectat et grauitat bufones, Eccli. 24[:23]: *Ego quasi vitis fructificavi suavitatem odoris*. Gen. 27[:27]: *Ecce odor filii mei* quasi *odor agri pleni*.

Quinto, quia efficax virtute, sic appetitur medicina sanatiua, Ezech. 47[:12]: *Erunt fructus ejus in cibum, et folia ejus ad medicinam*.

¶ Sexto, quia gloriosus dignitate est, enim, fructus regis et ex parte patris et ex parte matris, Eccli 24[:23]: *Flores mei fructus honoris et honestatis*.

¶ Septimo, quia durabilis eternitate, Ezech. 47[:12]: *Folium* eius *non defluet, et non deficiet fructus eius*.

¶ Adquiritur secundus fructus iste per virorem fidei viuificantis. Sic arbor nisi viuat non fructificat, Psal. [1:3]: *Et erit tamquam lignum quod plantatum est secus decursus aquarum*, id est, scripturarum, *quod fructum suum dabit [in tempore suo]*.

Secundo, per calorem caritatis nam sine calore fructus non producitur, Psal. [126:2-3]: *Cum dederit dilectis suis sompnum*, id est, mortis, *ecce hereditas,* etc.

Tercio, per expectacionem spei ante collectionem oportunam non videt fructus, Jac. 5[:7]: *Patientes estote, usque adventum Domini*. Ecce agricola exspectat pretiosum fructum, 1 Cor. 9[:10]: *In spe qui arat*, debet *arare: et qui triturat, in spe fructus percipiendi*.

Quarto, per sementem prudencie, qui enim studiose discit et docet habebit fructum sapiencie, Joan. 15[:16]: *Posui uos ut eatis, et fructum afferatis*, etc.

Quinto, per mundiciam temperancie vinea nempe purgatur et fructificet, Joan. 15[:2]: *Omnem qui fert fructum, purgabit eum, ut fructum plus afferat*. Sap. 3[:13]: *Felix incoinquinata*, *que nescivit thorum in delicto, habebit fructum in* *respectione[[2]](#endnote-2) animarum sanctarum*. Rom. 6[:18, 22]: *Nunc autem liberati a peccato, servi facti* /f. 43va/ *Deo, habetis fructum uestrum*.

Sexto, per equitatem iusticie, humor in arbore competenter diffusus creat fructum, Jac. 3[:18]: *Fructus autem* *justitie*,[[3]](#endnote-3) *in pace seminatur.* Philip. 1[:11]: *Repleti fructu Justitie,* etc.

¶ Septimo, per virtutem fortitudinis, virtus seminalis exigitur in grano ad hoc quod ascendat in fructum, Sap. 3[:15]: *Bonorum laborum gloriosus est Fructus*. Heb. 12[:11]: *Omnis disciplina in presenti quidem non videtur [esse] gaudii, sed meroris: postea fructum pacatissimum*. Et Can. 7[:8]: *Ascendam in palmam, et apprehendam fructus eius*.

¶ Tercio, impeditur iste fructus ne habeatur a nobis per multa, et primo per nimiam obumbracionem ypocritis, Eph. 5[:11]: *Nolite communicare operibus infructuosis [tenebrarum]*.

Secundo, per nimiam eleuacionem superbie, quia tunc ventus vane glorie tollit fructum, Eccli. 6[:2-3]: Ne *extollas te in cogitatione [anime]* *tue* quasi *taurus, ne forte elidatur virtus tua per stultitiam, et fructus tuos perdat*. Et Jude [1:12]: uide *a* vento *circumferentur, arbores autumpnales, infructuose, bis mortue*. Ideo ficus noluit inter arbores promoueri ne perderet fructus suos suaues, Os. 9[:16]: *Radix eorum* *exsiccate est: nequaquam fructum facient*. Quo contra Eccli. 24[:42]: *Rigabo hortum meum plantationum.*

Quartum, est vermis rodens detraccionum inuidie, Psal. [77:46]: *Dedit erugini fructus eorum*, set sicut bonus hortolanus non ponit in hortu suo aliquam arborem nisi de qua sperat fructum, nec Christus in celo. Iccirco, quando venit ad ficulneam nec inuenit fructum in ficu dixit, *Succide* eam *ut quid* *terram occupat*, Luc. 13[:7]. Sic dicit Christus cuilibet nostrum, set est hic sciendum quod sunt alique arbores que non fructificant, alique fructificant sed malos et acerbos fructus proferunt, aliquando autem bonum et dulcem. Sic est de hominibus. Nam aliqui florent uel in iuuentute et non postmodum uel exterius in verbis et nullum bonum factum apparet. Hii sunt similes rosario quod pulcre floret, set fructum non profert, et ideo decidente flore ad nil videt nisi ut comburatur. Propter hoc Deo sponsa in Can. [7:11-12]: *Veni, dilecte mi, videamus si floruit vinea, si flores fructus parturient*. Flores cito marcescunt et ideo ecclesia expectat fructum. Arbor floret ex vento suaui, sed quando caret calore solis, ut humore terre non fructificat. Sic persona aliquando ex vento nature uel fortune floret in mundo, sed nisi illustracionem vbi sol Christi et humore gracie non fructificat.

¶ Item, sunt aliqui qui faciunt opera de genere bonorum, sed quia fiunt non ex caritate sed propter mundum, ideo nichil valent sicut fructus qui crescit in vmbra, Sap. 4[:5]: *Fructus* eorum *inutiles et acerbi ad manducandum, et ad nihilum apti*. Bonitas fructus prouenit ex calore et humore, sic bona opera ex humore gracie et calore caritatis. In figuram istorum benediction Joseph, Deut. 33[:14] fuit: *De pomis fructuum solis ac lune*, sol quo ad calorem, luna quo ad humorem.

¶ Quidam tercio, bonum fructum faciunt cum floribus bono honestatis, Eccli. 24[:23]: *Flores mei fructus honoris et honestatis*.

¶ Ex iam dictis, patet quod ad fructum bonum tria requiruntur, scilicet, calor, humor, labor.

De primo, nota quod quanto plus apropinquat ad meridiem tanto meliores sunt fructus. Sic quanto quis magis apropinquat ad Deum tanto melius operatur.

¶ De secundo, nota secundum Philosophum, libro *De vegetalibus* quod arbores abundantes humore vnctuoso circa radicem non carent fructu. Sic quod abundant humore gracie talis describitur in Psal. [1:3]: *Erit tamquam lignum quod plantatum est secus decursus aquarum, quod fructum dabit in tempore suo*. Jer. 17[:7-8]: *Benedictus vir qui confidit in Domino, et erit* tanquam *lignum quod transplantatur super aquas*, etc. vsque *nec aliquando desinet facere fructum*. Hoc est *lignum vite* stans *ex vtraque parte fluminis* /f. 43vb/ afferens duodecim fructus per menses singulos, Apoc. 22[:2].

¶ De tercio, requiritur quod hortolanus purget radicem et arbore, sic homo debet purgare peccata ad huc quod fructificet, Ysai. 27[:9]: *Iste* est omnis fructus: ut auferatur peccatum, et est labor non erit inanis quia *bonorum labororum gloriosus est fructus*, Sap. 3[:15]. De hoc dicit Apostolus, Rom. 6[:22]: *Nunc* autem *liberati a peccato*, ergo *facti Deo, habetis fructum vestrum in sanctificationem*.

¶ Ista purgacio est necessaria quod diu hic viuimus quia quamuis aliquando arbor in se sit bona tamen ex malicia terre succrescunt nociua. Sic est de carne nostra quia *fructus Spiritus est* *caritas,[[4]](#endnote-4) gaudium, pax*, etc. Gal. 5[:22, 19], set fructus *carnis*, est *immunditia, fornicatio*, etc., que fructui Spiritus sunt contraria, sicut ibidem dicitur Luc. 6[:43-44]: *Non est arbor bona que* non *facit* fructum bonum, et sequitur et *fructu cognoscitur* eos.

¶ Sciendum est hic moraliter, quod fructus bonus surgit ex tribus: ex sancta meditacione velud a radice, Eccli. 37[:25]: *Fructus sensus illius laudabilis*. Radix bona multum confert ad fructificacionem arboris, sic cordis meditacio ad valorem operum. Vnde Ysais dixit 4 Reg. 19[:30]: *Quodcumque reliquum fuerit de domo Juda*, *mittet radicem deorsum, et faciet fructum sursum.*

Secundo, in sancta locutione, Prou. 12[:14]: *De fructu oris sui unusquisque replebitur bonis*. Et Ysai. 57[:19]: *Creavi fructum labiorum pacem*.

Tercio, in sancta actione, Matt. 3[:8]: *Facite fructum dignum penitentie*. Et Prou. 10[:16]: *Opus justi ad vitam, fructus autem impii ad peccatum*. Vnde Chrisostomus, *Homilia* 65, fructus verbi est duplex: in operibus bonis et in confessione fidei. Sed fructus boni operis graciosior est apud Deum in pace quam in persecucione nemo te discutit quomodo viuis, sed quomodo credis.

1. impeditur ] *add*. ~~propter suam~~ F.128. [↑](#endnote-ref-1)
2. *respectione* ] Vulgate *corr*. congru F.128. [↑](#endnote-ref-2)
3. *justitie* ] Vulgate *corr*. scientie F.128. [↑](#endnote-ref-3)
4. *caritas* ] Vulgate *corr*. carnis F.128. [↑](#endnote-ref-4)